หุ้น-ทองคำยังน่าสนใจแม้วิธีวิกฤตอียู
โดย...เจียรนัย อุตะมะ
29 มิ.ย. 2555

โดย...เจียรนัย อุตะมะ
การประชุมสุดยอดผู้นำยูโรโซนในวันที่ 28-29 มิ.ย.นี้ ที่กรุงบรัสเซลส์ ประเทศเบลเยียม ตามเวลาประเทศไทยกว่าจะรู้ผลน่าจะเป็นเช้าวันที่ 30 มิ.ย. 2555
ผลสำรวจของบริษัทหลักทรัพย์ (บล.) โนมูระ ถึงความคิดเห็นผู้จัดการกองทุน พบว่า 57% คาดว่าจะไม่มีปัจจัยใหม่ 22% อาจมีการออกมาตรการแก้ปัญหาบางอย่าง 14% คาดว่าจะมีการจัดตั้งสหภาพธนาคาร 4% คาดว่ามีการจัดตั้งมาตรการการคลังร่วมกัน และ 2.5% คาดว่ามีมาตรการอื่น อาทิ การจัดตั้งกองทุนรีเด็มชัน ฟันด์
บล.โนมูระ คาดความไม่แน่นอนของเศรษฐกิจยุโรปจะเพิ่มสูงขึ้น และส่งผลให้ปัญหาหนี้กำลังวิ่งเข้าสู่จุดแตกหักเข้าไปทุกขณะ
ดังนั้น จึงแนะนำให้ชอร์ตหรือขายเงินสกุลยูโร คาดว่าเงินยูโรจะอ่อนตัวลงไปที่ยูโรละ 1.2 เหรียญสหรัฐ ภายในเดือน ก.ค.นี้
การประชุมสองวันนี้ผู้นำยูโรโซนจะมีการตกลงกันเกี่ยวกับมาตรการกระตุ้นการเติบโตทางเศรษฐกิจ วงเงิน 1.3 แสนล้านยูโร (1.62 แสนล้านเหรียญสหรัฐ) ตามที่ฝรั่งเศสผลักดัน โดยมาตรการนี้ครอบคลุมการออกพันธบัตรเพื่อโครงการสาธารณูปโภค กองทุนเงินช่วยเหลือระดับภูมิภาค และสินเชื่อของธนาคารเพื่อการลงทุนยุโรป (อีไอบี)
นอกจากนี้ จะหารือกันถึงข้อเสนอในการจัดตั้งสหภาพธนาคาร โดยมีแนวโน้มว่าจะมีการตกลงกันเกี่ยวกับการมอบอำนาจให้แก่ธนาคารกลางยุโรป (อีซีบี) ในการกำกับดูแลธนาคารข้ามชาติขนาดใหญ่
“อังเกลา แมร์เกิล” นายกรัฐมนตรีเยอรมนี ได้คัดค้านการค้ำประกันเงินฝากร่วมกัน รวมทั้งการจัดตั้งกองทุนปิดกิจการธนาคารร่วมกัน
ด้านแนวร่วมรัฐบาลฝ่ายกลางขวาของเยอรมนีเสนอให้มีการอนุญาตให้กองทุนกลไกรักษาเสถียรภาพยุโรป (อีเอสเอ็ม) ให้ความช่วยเหลือโดยตรงแก่กองทุนคุ้มครองธนาคารแต่ละประเทศ
วิธีการดังกล่าวจะช่วยให้รัฐบาลบางประเทศ เช่น สเปน ไม่ต้องเสียชื่อเสียงด้วยการขอความช่วยเหลือทางการเงินจากต่างประเทศ
อย่างไรก็ตาม สินเชื่อจากอีเอสเอ็มจะยังคงอยู่ในงบดุลของรัฐบาล ซึ่งส่งผลให้รัฐบาลมีหนี้สินสูงขึ้น และสินเชื่อนี้จะยังคงมาพร้อมกับเงื่อนไขที่เข้มงวด
ด้านดัชนีหุ้นไทยกลับปรับตัวเพิ่มขึ้นก่อนการประชุมผู้นำยูโรอย่างแข็งแกร่ง โดยยืนเหนือ 1,150 จุด ที่ทำให้บรรดาโบรกเกอร์คาดว่า 2-3 สัปดาห์ข้างหน้ายังปรับขึ้นได้อย่างต่อเนื่อง
บล.โนมูระ แนะนำหุ้นกลุ่มที่น่าสนใจสำหรับเก็งกำไรระยะสั้น ได้แก่ ปิโตรเคมี เกษตร ชิ้นส่วนอิเล็กทรอนิกส์ และหลักทรัพย์ที่ดิ่งลงแรงสุดในแต่ละอุตสาหกรรม โดยหุ้นที่มีลุ้นดีดกลับคือ บริษัท พีทีที โกลบอล เคมิคอล (PTTGC) บริษัท ศรีตรังแอโกรอินดัสตรี (STA) บริษัท เดลต้า อีเลคโทรนิคส์ (DELTA) บริษัท สตาร์ส ไมโครอิเล็กทรอนิกส์ (SMT) และบริษัท ฮานาไมโคร อิเลคโทรนิคส (HANA)
ขณะที่การลงทุนทองคำในมุมมองของ บล.โนมูระ ช่วงครึ่งหลังปีนี้ยังน่าดึงดูด
บล.โนมูระ ออกรายงานวันที่ 25 มิ.ย. โดยได้ลดการคาดการณ์ราคาทองคำสิ้นปี 2555-2556 เป็น 1,754 เหรียญสหรัฐต่อออนซ์ และ 1,981 เหรียญสหรัฐต่อออนซ์ จากเดิม 1,791 เหรียญสหรัฐ และ 2,063 เหรียญสหรัฐ เป็นผลมาจากการวิตกต่อค่าเงินรูปีของอินเดียอ่อนค่าลง ส่งผลให้ความต้องการทองคำชะลอตัว
“เราพบว่าราคาทองคำมักจะมีผลกระทบฤดูกาล โดยจะอ่อนตัวลงสุดในช่วงไตรมาส 2 ของทุกปี และปรับขึ้นในครึ่งปีหลัง”
บล.โนมูระ คาดว่า ราคาทองคำจะปรับขึ้นไปที่ 1,900 เหรียญสหรัฐต่อออนซ์ ในช่วงไตรมาส 2 และไตรมาส 3
“เราแนะนำ ลอง หรือซื้อ ทองคำ เพราะวิกฤตหนี้ยูโรจะส่งผลให้ธนาคารกลางถือครองทองคำแทนสกุลเงินยูโรเพิ่มขึ้น และความต้องการจากจีนที่คาดว่าจะมีต่อเนื่องเพื่อเป็นสินทรัพย์ป้องกันความเสี่ยง”